Brad Pitt

William Bradley „Brad” Pitt (Shawnee, Oklahoma, 1963. december 18. –) kétszeres Oscar-díjas és háromszoros Golden Globe-díjas amerikai színész, filmproducer.

Színészként a Thelma és Louise című filmmel robbant be a köztudatba 1991-ben. A nagy költségvetésű alkotásokat tekintve első főszerepeit a Folyó szeli ketté (1992), a Szenvedélyek viharában (1994) és az Interjú a vámpírral (1994) című filmdrámákban kapta. 1995-ben a Hetedik című bűnügyi thrillerben és a 12 majom című sci-fiben nyújtott alakításával kivívta a kritikusok elismerését; utóbbi szerepért Golden Globe-díjat és Oscar-jelölést kapott. Pitt szerepelt a Harcosok klubja (1999) című kultuszfilmben, a 2001-es Ocean’s Eleven – Tripla vagy semmi című filmben és annak folytatásaiban; Ocean’s Twelve – Eggyel nő a tét (2004), Ocean’s Thirteen – A játszma folytatódik (2007). Jegybevételi szempontból nagy sikereket ért el a Trója (2004), a Mr. és Mrs. Smith (2006), valamint a Z világháború (2013) című filmekkel. Második és harmadik Oscar-jelölését a Benjamin Button különös élete (2008) és a Pénzcsináló (2011) című filmjeiért kapta. Producerként részt vett A tégla (2006) és a 12 év rabszolgaság (2013) című filmek elkészítésében, mindkét alkotás elnyerte a legjobb filmnek járó Oscart. Az élet fája (2011), a Pénzcsináló és A nagy dobás (2015) című filmekben szintén producerként működött közre, mindhárom mű Oscar-jelöléseket kapott, szintén a legjobb film kategóriában.

Közszereplőként Pittet az amerikai szórakoztatóipar legbefolyásosabb emberei között tartják számon, valamint számos médium a világ legvonzóbb férfijai között sorolja fel. Magánélete szintén a bulvársajtó kedvelt témája. Öt évig volt Jennifer Aniston színésznő férje, nagy sajtóvisszhangot kapott válásuk után Pitt 2014-ben feleségül vette partnerét, Angelina Jolie-t. A sajtó által Brangelina névre keresztelt pár hat gyermeket nevel, közülük hármat örökbe fogadtak. 2016-ban Jolie válókeresetet adott be kibékíthetetlen ellentétekre hivatkozva, továbbá megvádolta Pittet, hogy durván bánik gyermekeikkel. Pittet a gyermekvédelmi és az FBI-vizsgálat is tisztázta a gyanú alól.

Korai évek 
Az Oklahoma állambeli Shawnee-ben született, 1963. december 18-án. Édesapja William Alvin Pitt, egy szállítócég tulajdonosa; édesanyja, Jane Etta (leánykori nevén Hillhouse) középiskolai tanácsadó. Pitt testvéreivel, Douggal (sz. 1966) és Julie Neallel (sz. 1969) együtt a Missouriban lévő Springfieldben nőtt fel, ahová családja a fiú születése után költözött. Gyerekkorában konzervatív baptista szellemben nevelték.

A Kickapoo középiskola diákjaként Pitt többféle sportot űzött, rendszeresen részt vett iskolai vitakörökben és musicalekben is. 1982-től a Missouri egyetemen kezdett újságírást, azon belül marketinget tanulni. 1985-ben, két héttel a diploma megszerzése előtt félbehagyta tanulmányait, és Los Angelesbe utazott, hogy színészi leckéket vegyen. Amikor megkérdezték, miért döntött így, a következőket felelte: „A diploma megszerzésének közeledtével különös érzés lett úrrá rajtam. Láttam, ahogyan a barátaim sorra munkahelyekhez jutnak. Nem álltam még készen arra, hogy családot alapítsak. Szerettem a filmeket. Számomra különféle világokba vezető kapuk voltak és nem Missouri volt az a hely, ahol a filmek készültek. Egyszer csak belém hasított a felismerés: ha a filmek nem jönnek el hozzám, nekem kell utánuk mennem.”

Pályafutása 
Mielőtt sikeres lett, többek közt sztriptíz-táncosok limuzinos fuvarozásával, hűtők szállításával kereste kenyerét, illetve óriás csirkének öltözve reklámozta az El Pollo Loco étteremláncot. Az 1980-as évek végén olyan népszerű televíziós sorozatokban kezdett szerepeket kapni, mint a Dallas, thirtysomething, 21 Jump Street, Growing Pains és Head of the Class. Színészi pályafutását sorozatokban történő vendégszereplésekkel kezdte, legemlékezetesebb alakítását 1987-ben, a Dallas című sorozatban nyújtotta. 
A nagy pillanat 1988-ban érkezett el számára, mikor megkapta első főszerepét a The Dark Side of the Sun című filmben. Azonban még mielőtt a film elkészült volna, polgárháború dúlta fel a forgatás helyszínét, Jugoszláviát, és a filmanyag nagy része egészen 1996-ig nem került elő. A film végül csak abban az évben jelent meg.

1991-ben vált ismertté a nagyközönség számára, a Thelma és Louise című filmben.
Első főszerepeit a Folyó szeli ketté (1992) és az Interjú a vámpírral (1994) című filmekben kapta. Az 1994-es Szenvedélyek viharában című drámában Anthony Hopkins oldalán szerepel, ez az alakítás hozta meg számára az első Golden Globe-jelölést. 1995-ben a kritikusok dicsérték alakítását a Hetedik és a 12 majom című filmekben, ez utóbbi egy Golden Globe-díjat (legjobb férfi mellékszereplő-kategóriában) és egy Oscar-jelölést hozott a színésznek.

Az 1995-ös 12 majom című filmben nyújtott alakításáért a legjobb mellékszereplő kategóriában, 2009-ben pedig a Benjamin Button különös élete szerepéért, a legjobb férfi főszereplő kategóriában Oscar-díjra jelölték.
Pitt főszerepet játszott a Harcosok klubja című 1999-es kultuszfilmben, majd a 2001-es Ocean’s Eleven – Tripla vagy semmiben (illetve annak későbbi folytatásaiban). A színész legnagyobb bevételi sikerét a Trója (2004) és a Mr. és Mrs. Smith (2005) című filmekkel érte el. Második Oscar-jelölését 2008-ban, a Benjamin Button különös élete címszerepéért kapta. A Quentin Tarantino által rendezett Becstelen brigantyk 2009 augusztusában került a mozikba. 
Legújabb filmjei Az élet fája (írta és rendezte: Terrence Malick), és a Michael Lewis könyvéből készült Pénzcsináló, mely két kategóriában (legjobb forgatókönyv és legjobb főszereplő) is elnyerte a New York-i filmkritikusok díját, melyet sokan az Oscar-díj előszobájának tartanak. 2020-ban megnyerte a legjobb férfi mellékszereplőnek járó Oscar-, Golden Globe- és BAFTA-díjat a Volt egyszer egy Hollywood című filmben nyújtott alakításáért.

2023-ban egy veterán Forma-1-es versenyzőt fog alakítani az Apex című filmben.

Produceri tevékenysége 
Pitt Plan B Entertainment néven saját filmprodukciós céget tudhat magáénak, mely egyik első produkciójaként a 2007-es A tégla című, négy Oscart nyert filmet is elkészítette. Azóta többek között a Ha/ver (2010), az Ízek, imák, szerelmek (2010), Az élet fája (2011) és a Pénzcsináló (2011) című filmek producere volt. 2012-ben a 12 év rabszolgaság című filmjéért elnyerte az első Oscar- és BAFTA-díját, mint producer.

Magánélete 
Hosszú kapcsolata volt Gwyneth Paltrow színésznővel. 1996 decemberében el is jegyezték egymást, de 1997 júniusában a pár szakított. A sajtó kiemelt figyelemmel kísérte kettejük viszonyát és meztelen paparazziképeik is megjelentek különböző bulvármagazinokban.

2000. július 29-én vette feleségül Jennifer Anistont, akitől 2005. január 7-én vált el.

2005-ben Pitt Angelina Jolie-val létesített a média által nagy érdeklődésre számot tartó párkapcsolatot, élettársi kapcsolatban élnek és három örökbefogadott, valamint három vér szerinti gyermekük van.
2005 nyarán költözött össze a színésznővel, akivel a Mr. és Mrs. Smith forgatásán került romantikus kapcsolatba. 2005 decemberében örökbe fogadta Jolie adoptált gyermekeit, a gyerekek hivatalos neve így Maddox Chivan Jolie-Pitt és Zahara Marley Jolie-Pitt lett. 2006. május 27-én született a pár első vér szerinti közös gyermeke, Shiloh Nouvel Jolie-Pitt. 2007. március 15-én Jolie örökbefogadott egy vietnámi kisfiút, Pax Thient, a helyi törvények szerint egyedülálló szülőként, mivel Pitt és ő nem kötöttek házasságot. A kisfiút a jogi procedúra után Pitt szintén a nevére vette. A párnak 2008. július 12-én Nizzában (Franciaország) ikrei születtek: egy kisfiú, Knox Léon Jolie-Pitt és egy kislány, Vivienne Marcheline Jolie-Pitt. A család Franciaországban él.

Érdekességek 

1989-ben akkori menyasszonya, Jill Schoelen miatt Budapestre utazott, de a lány elutasította őt egy rendező miatt. Az éjszakát egy pályaudvar előtti padon töltötte (feltehetőleg a Keleti pályaudvar előtt), majd amikor Jugoszláviába tartott néhány barátjához látogatóba, leszállították a vonatról, mert nem voltak rendben a papírjai.

2000 őszén Brad Pitt Budapesten is megfordult, amikor Robert Redforddal együtt a Kémjátszma című filmet forgatták. Budapest a filmben Kelet-Berlin díszleteit alkotta.

2011 őszén is Budapesten forgatott, a World War Z (Z világháború) című sci-fit, melynek bemutatója 2013. június 27-én volt Magyarországon.

Az utóbbi években a színész egyre többet foglalkozik társadalmi problémákkal és a humanitárius ügyek támogatójaként lép fel az egész világon.

Filmográfia

Filmszínész

Dokumentum- és rövidfilmek

Filmproducer

‡ — Nem szerepel a filmben

Televízió

Díjak és jelölések

Oscar-díj
2020 díj: legjobb férfi mellékszereplő (Volt egyszer egy Hollywood)
2014 díj: legjobb film (12 év rabszolgaság)
2016 jelölés: legjobb film (A nagy dobás)
2012 jelölés: legjobb film (Pénzcsináló)
2012 jelölés: legjobb férfi főszereplő (Pénzcsináló)
2009 jelölés: legjobb férfi főszereplő (Benjamin Button különös élete)
1996 jelölés: legjobb férfi mellékszereplő (12 majom)
Golden Globe-díj 
2019 díj: legjobb férfi mellékszereplő (Volt egyszer egy Hollywood)
1996 díj: legjobb férfi mellékszereplő (12 majom)
2023 jelölés: legjobb férfi mellékszereplő (Babylon)
2012 jelölés: legjobb férfi főszereplő (dráma) (Pénzcsináló)
2009 jelölés: legjobb férfi főszereplő (dráma) (Benjamin Button különös élete)
2007 jelölés: legjobb férfi mellékszereplő (Bábel)
1995 jelölés: legjobb férfi főszereplő (dráma) (Szenvedélyek viharában)
BAFTA-díj 
2020 díj: legjobb férfi mellékszereplő (Volt egyszer egy Hollywood)
2014 díj: legjobb film (12 év rabszolgaság)
2016 jelölés: legjobb film (A nagy dobás)
2012 jelölés: legjobb férfi főszereplő (Pénzcsináló)
2009 jelölés: legjobb férfi mellékszereplő (Égető bizonyíték)
2009 jelölés: legjobb férfi főszereplő (Benjamin Button különös élete)
2007 jelölés: legjobb film (A tégla)
Emmy-díj 
2014 díj: legjobb tévéfilm (Igaz szívvel)
2021 jelölés: legjobb minisorozat (The Underground Railroad)
2020 jelölés: legjobb vendégszínész (vígjátéksorozat) (Saturday Night Live)
2015 jelölés: legjobb tévéfilm (Fülemüle)
2002 jelölés: legjobb vendégszínész (vígjátéksorozat) (Jóbarátok)
New York-i Filmkritikusok díja
2011 díj: legjobb férfi alakítás (Pénzcsináló) és (Az élet fája)
Velencei Nemzetközi Filmfesztivál 
2007 díj: legjobb férfi alakítás (Jesse James meggyilkolása, a tettes a gyáva Robert Ford)
Arany Málna díj
1995 díj: a legrosszabb páros (Interjú a vámpírral)
MTV Movie Awards
2014 díj: a legijesztőbb produkció (Z világháború)
2006 díj: legjobb küzdelem jelenet (Mr. és Mrs. Smith)
1996 díj: a legkívánatosabb színész (Hetedik)
1995 díj: a legjobb színész (Interjú a vámpírral)
1995 díj: a legkívánatosabb színész (Interjú a vámpírral)
2022 jelölés: legjobb filmes csapat (Az elveszett város)
2006 jelölés: legjobb csók (Mr. és Mrs. Smith)
2005 jelölés: a legjobb színész (Trója)
2005 jelölés: legjobb küzdelem jelenet (Trója)
2002 jelölés: legjobb filmes csapat (Ocean’s Eleven – Tripla vagy semmi)
1996 jelölés: a legjobb színész (12 majom)
1996 jelölés: legjobb csapat (Hetedik)
1995 jelölés: legjobb csapat (Interjú a vámpírral)

Jegyzetek

Fordítás

További információk 

 Brian J. Robb: Brad Pitt; ford. Göbölyös N. László; JLX, Bp., 1997 (Hírességek, világsztárok)
 Mara Reinstein–Joey Bartolomeo: Brad és Jen. A hollywoodi álompár tündöklése és bukása; ford. Kiss Viktória; Geopen, Bp., 2005

Amerikai színészek
Amerikai filmproducerek
Vegetáriánusok
Oscar-díjasok
BAFTA-díjasok
Golden Globe-díjasok
Screen Actors Guild-díjasok
1963-ban született személyek
Élő személyek
Oklahomaiak
Emmy-díjasok